Wat dryf jou? - www.bybelkennis.co.za
by Coen Slabber · Published 11/02/2016 · Updated 06/01/2016
Elke mens word deur iets gedryf. As jy dissipels van mense wil maak, moet jy uitvind wat hulle dryf. Uiteindelik wil jy hulle lei om deur God se agenda gedryf te word. Die HAT sê onder andere dat dryf tot 'n daad/handeling beweeg, beteken. Sommige mense word deur 'n probleem of 'n pynlike herinnering of vrees gedryf. Daar is honderde omstandighede, waardes en emosies wat mense se lewens dryf. Jy kan hulle net bereik as jy weet wat hulle dryf.
Rick Warren identifiseer vyf kragte wat mense dryf.
Sommige mense word deur skuldgevoelens gedryf
Hulle hele lewe is een van weghardloop of wegkruip. Hulle verlede beheer hulle toekoms. Hulle glo hulle foute van die verlede is groter as God. Toe Kain gesondig het, het sy skuld hom van God se teenwoordigheid geskei. God sê vir hom: Jy sal 'n doellose swerwer op aarde word! (Genesis 4:12).Beskryf dit nie baie mense vandag nie: doellose swerwers deur die lewe.
Sommige mense word deur 'n wrok gedryf
Hulle hou vas aan hulle seerkry van die verlede. In plaas daarvan dat hulle van hulle pyn deur vergifnis ontslae raak, bly hulle daaraan dink. So 'n reaksie is ongesond. So 'n wrok maak jou altyd meer seer as die persoon teen wie jy die wrok het. Hy het waarskynlik lankal die oortreding vergeet en aangegaan met sy lewe, terwyl jy nog die verlede herhaal.
Sommige mense word deur vrees gedryf
Hierdie vrese mag die gevolg van 'n traumatiese ondervinding, of onrealistiese verwagtings of 'n genetiese neiging wees. Vreesgedrewe mense mis dikwels belangrike geleenthede, want hulle is te bang om te waag. Hulle vermy risiko's en probeer die status quo behou.
Sommige mense word deur materialisme gedryf
Die begeerte om nog meer te kry, word die doel van hulle lewens. Hulle glo dat dit hulle gelukkiger of belangriker sal maak. Besittings gee slegs tydelike geluk. Uiteindelik raak ons verveeld met wat ons het en wil 'n nuwe, groter, beter weergawe hê.
Sommige mense word deur die behoefte aan goedkeuring gedryf
Die goedkeuring van ouers, onderwysers, vriende beheer hulle lewens. Hulle is altyd bekommerd oor wat ander sal dink. Diegene wat die skare volg, gaan verlore in die skare. Een sleutel tot mislukking is om te probeer om almal tevrede te stel. As die menings van ander jou lewe dryf, sal jy sekerlik God se doel vir jou lewe misloop.
Daar is ander kragte wat mense se lewens kan dryf. Hulle lei almal na 'n doodloopstraat: ongebruikte potensiaal, onnodige spanning en 'n onvervulde lewe. As ons hierdie kragte verstaan, sal ons verder as na die optrede van die mense wat ons so frustreer kyk en kyk na dit wat die ware behoefte in hulle lewens is.
Een van die grootste gawes wat jy vir hierdie mense kan gee, is om vir hulle te wys hoe om lewens wat deur God gedryf en beheer word, te leef. Niks is belangriker as om God se doel vir jou lewe te ken nie. Niks kan kompenseer as jy nie sy doel vir jou lewe ken nie – nie sukses, rykdom roem of plesier nie.
Sonder 'n doel is 'n mense se lewe sonder betekenis. In die Bybel het verskeie mense hierdie hulpeloosheid beskryf.
Ek het gedink: ek het my tevergeefs vermoei, ek het my heeltemal verniet afgesloof (Jesaja 49:4)
Ek wil nie meer nie, ek sal tog nie vir altyd lewe nie; laat my staan; my lewe is niks meer werd nie (Job7:16)